CELEX: 62018TN0448
Language: bg
Date: 2018-07-18 00:00:00
Title: Дело T-448/18: Жалба, подадена на 18 юли 2018 г. — Ryanair и др./Комисия

10.9.2018   
            
            
               BG
            
            
               Официален вестник на Европейския съюз
            
            
               C 319/24
            
         
      Жалба, подадена на 18 юли 2018 г. — Ryanair и др./Комисия
      (Дело T-448/18)
      (2018/C 319/29)
      Език на производството: английски
      
         Страни
      
      
         Жалбоподатели: Ryanair DAC (Сордс, Ирландия), Airport Marketing Services Ltd (Дъблин, Ирландия) и FR Financing (Малта) Ltd (Дъглас, остров Ман) (представители: E. Vahida и I. Metaxas-Maranghidis, lawyers, и B. Byrne, solicitor)
      
         Ответник: Европейска комисия
      
         Искания на жалбоподателите
      
      Жалбоподателите искат от Общия съд:
      
                  —
               
               
                  да отмени членове 5 и 6 от Решение (ЕС) 2018/628 на Комисията от 11 ноември 2016 година относно държавна помощ SA.24221 (2011/C) (ex 2011/NN), приведена в действие от Австрия в полза на летище Клагенфурт, Ryanair и други авиокомпании, ползващи летището (ОВ L 107, 2018 г., стр. 1), а също и членове 9, 10 и 11 от това решение, доколкото се отнасят до жалбоподателите,
               
            
                  —
               
               
                  да осъди ответника да заплати съдебните разноски.
               
            
         Основания и основни доводи
      
      В подкрепа на жалбата си жалбоподателите излагат шест основания.
      
                  1.
               
               
                  Първо основание: обжалваното решение е прието в нарушение на определящите давностните срокове разпоредби на член 15 от Регламент (ЕО) № 659/1999 за установяване на подробни правила за прилагането на член 93 от Договора за ЕО (1) и член 17 от Регламент (ЕС) 2015/1589 за установяване на подробни правила за прилагането на член 108 от Договора за функционирането на Европейския съюз (2) и е немотивирано, доколкото десетгодишният давностен срок е изтекъл за две споразумения от 2002 г., които въпреки това са взети предвид в решението.
               
            
                  2.
               
               
                  Второ основание: обжалваното решение е прието в нарушение на член 41 от Хартата на основните права на Европейския съюз, принципа на добра администрация и правото на защита на жалбоподателите, доколкото Комисията не предоставя на жалбоподателите достъп до документите от разследването и не им осигурява възможност надлежно да изложат становището си.
               
            
                  3.
               
               
                  Трето основание: обжалваното решение е прието в нарушение на член 107, параграф 1 ДФЕС, тъй като Комисията неправилно приема, че държавата отговаря за сключването на споразуменията с жалбоподателите.
               
            
                  4.
               
               
                  Четвърто основание: обжалваното решение е прието в нарушение на член 107, параграф 1 ДФЕС, тъй като Комисията не доказва наличието на селективност.
               
            
                  5.
               
               
                  Пето основание: нарушение на член 107, параграф 1 ДФЕС, тъй като Комисията неправилно приема, че споразуменията между летището и жалбоподателите осигуряват предимство на жалбоподателите. Комисията неправилно отхвърля възможността част от маркетинговите услуги да са били закупени за цели от общ интерес, неправилно отказва да приеме предложения от жалбоподателите сравнителен анализ, допуска явни грешки в преценката и не излага мотиви за анализа си на рентабилността, като основава изводите си на непълни, ненадеждни и неподходящи данни; освен това тя не определя правилно стойността на услугите, предоставяни съгласно споразуменията за маркетингови услуги, неправилно отхвърля мотивите за решението на летището да закупи маркетингови услуги и неправилно оставя без внимание по-общите предимства за летището от дейностите на Ryanair.
               
            
                  6.
               
               
                  Шесто основание, изложено при условията на евентуалност: нарушение на член 107, параграф 1 и член 108, параграф 2 ДФЕС, доколкото Комисията допуска явна грешка в преценката при изчисляването на подлежащата на възстановяване помощ и тъй като е налице противоречие между мотивите на обжалваното решение и разпоредителната му част.
               
            
         (1)  Регламент (EО) № 659/1999 на Съвета от 22 март 1999 година за установяване на подробни правила за прилагането на член 93 от Договора за ЕО (ОВ L 83, 1999 г., стр. 1; Специално издание на български език, 2007 г., глава 8, том 1, стр. 41).
      
         (2)  Регламент (ЕС) 2015/1589 на Съвета от 13 юли 2015 година за установяване на подробни правила за прилагането на член 108 от Договора за функционирането на Европейския съюз (ОВ L 248, 2015 г., стр. 9).